ក្រសួងសុខាភិបាល៖ បុរស​ម្នាក់​បាន​ក្លាយ​ជា​ពលរដ្ឋ​កម្ពុជា​ដំបូង​ដែលផ្ទុក​មេរោគ​ COVID​19​ នៅ​សៀមរាប​
លោក​ ម៉ម​ ប៊ុនហេង ​រដ្ឋ​មន្ត្រី​ក្រសួង​សុខាភិបាល​បាន​លើក​ឡើង​ថា​ បុរស​ដែល​ឆ្លង​នេះ​មាន​អាយុ​៣៨​ឆ្នាំ​ ស្ថិត​ក្នុង​ចំណោម​មនុស្ស​៤​នាក់​ ដែល​ធ្លាប់​មាន​ការ​ប្រាស្រ័យ​ទាក់ទង​ផ្ទាល់​នឹង​ជនជាតិ​ជប៉ុន​ និង​ដែល​ត្រូវ​បាន​អញ្ជើញ​យក​មក​មន្ទីរពេទ្យ​បង្អែក​ខេត្ត​សៀមរាប​ ដើម្បី​ពិនិត្យ​តាមដាន។ 
ភ្នំពេញ — ពលរដ្ឋកម្ពុជាមួយរូបនៅខេត្តសៀមរាបត្រូវបានរកឃើញថា បានឆ្លងមេរោគ COVID 19 បន្ទាប់ពីបុរសរូបនេះមានការប្រាស្រ័យទាក់ទងជាមួយនឹងបុរសជនជាតិជប៉ុនម្នាក់ដែលត្រូវបានរកឃើញថា មានផ្ទុកមេរោគនេះនៅប្រទេសជប៉ុន បន្ទាប់ពីបានចេញពីកម្ពុជាកាលពីដើមសប្ដាហ៍នេះ។ នេះជាការប្រកាសរបស់ក្រសួងសុខាភិបាលកម្ពុជានាល្ងាចថ្ងៃសៅរ៍ ទី៧ ខែមីនានេះ។ នេះជាករណីឆ្លងដល់ពលរដ្ឋកម្ពុជាដំបូងបំផុតដែលត្រូវបានក្រសួងសុខាភិបាលរាយការណ៍ជាផ្លូវការ។ លោក ម៉ម ប៊ុនហេង រដ្ឋមន្ត្រីក្រសួងសុខាភិបាលបានលើកឡើងថា បុរសដែលឆ្លងនេះមានអាយុ៣៨ឆ្នាំ ស្ថិតក្នុងចំណោមមនុស្ស៤នាក់ ដែលធ្លាប់មានការប្រាស្រ័យទាក់ទងផ្ទាល់នឹងជនជាតិជប៉ុន និងដែលត្រូវបានអញ្ជើញយកមកមន្ទីរពេទ្យបង្អែកខេត្តសៀមរាប ដើម្បីពិនិត្យតាមដាន។ រដ្ឋមន្ត្រីរូបនេះបានបន្ថែមថា លទ្ធផលនៃការធ្វើតេស្ដរកមេរោគ COVID-19 លើអ្នកប្រាស្រ័យទាក់ទងបីនាក់ផ្សេងទៀត បានរកឃើញថា អវិជ្ជមាន ពោលគឺមិនទាន់មានរកឃើញមេរោគនៅឡើយ។ មនុស្សប្រមាណ៤០ផ្សេងទៀតកំពុងដាក់ឲ្យនៅដាច់ដោយឡែក (Isolation) ដើម្បីទទួលការតាមដានសុខភាព។ សមាជិកបីនាក់នៃក្រុមគ្រួសាររបស់បុរសជនជាតិកម្ពុជាវ័យ៣៨ឆ្នាំខាងលើ ត្រូវបានគេអញ្ជើញមកពិនិត្យតាមដាន ក្នុងក្របខណ្ឌចតាឡីស័ក (Quarantine) ដើម្បីអង្កេតមើលការប្រែប្រួលផ្នែកសុខភាព នៅឯមន្ទីរពេទ្យបង្អែកខេត្តសៀមរាប។ នេះជាការប្រកាសបន្ថែមរបស់អ្នកស្រី ឱ វណ្ណឌីន អ្នកនាំពាក្យក្រសួង។ ករណីឆ្លងដំបូងត្រូវបានរកឃើញលើបុរសជនជាតិចិនដីគោកមួយរូប ដែលបានធ្វើដំណើរពីទីក្រុង Wuhan ខេត្ត Hubei ប្រទេសចិន មកដល់ខេត្តព្រះសីហនុ កាលពីចុងខែមករា តែត្រូវបានប្រកាសថាជាសះស្បើយ នាពេលក្រោយមក និងបានវិលត្រឡប់ទៅកាន់មាតុប្រទេសរបស់គេវិញ។ គិតត្រឹមល្ងាចថ្ងៃទី០៧ ខែមីនា ឆ្នាំ២០២០នេះ នៅទូទាំងពិភពលោក មានករណីឆ្លងមេរោគ COVID-19 ចំនួនយ៉ាងហោច១សែនករណី នៅច្រើនជាង៩០ប្រទេសទូទាំងពិភពលោក និងបានសម្លាប់មនុស្សជាង៣ពាន់នាក់ដែលភាគច្រើនជាជនជាតិចិន។ ក្រសួងសុខាភិបាលបានឲ្យដឹងថា សាលារដ្ឋនិងឯកជនទាំងអស់នៅខេត្តសៀមរាបត្រូវបានផ្អាកការបង្រៀនមួយរយៈសិន។ ហើយនៅអំឡុងពេលធ្វើសន្និសីទសារព័ត៌មាននៅថ្ងៃសៅរ៍នេះ រដ្ឋមន្រ្តីក្រសួងសុខាភិបាល លោក ម៉ម ប៊ុនហេង បានលើកឡើងថា លោកទទួលបានព័ត៌មានពីលោកនាយករដ្ឋមន្រ្តី ហ៊ុន សែន ថា រដ្ឋាភិបាលក៏បានសម្រេចផ្អាកការប្រារព្ធពិធីបុណ្យចូលឆ្នាំទ្រង់ទ្រាយធំ គឺសៀមរាបសង្រ្កាន្តនៅពាក់កណ្តាលខែមេសាខាងមុខនេះ។ ស្របពេលដូចគ្នានេះដែរ ក្រសួងក៏បានបានអំពាវនាវឱ្យមានការស្ងប់ស្ងៀម ចៀសវាងការជ្រួលច្របល់ តក់ស្លុតក្នុងចំណោមបណ្ដាសាធារណជន និងអនុវត្តវិធានការអនាម័យជាដើម៕